BJCHI โชว์ผลงานปี'62 พลิกมีกำไรแตะ 47 ลบ.
อานิสงส์ปิโตรฯฟื้น-รับรู้งานในมือที่ตุนไว้กว่า 3,000 ลบ. รอลุ้นประมูลงานโครงการขนาดใหญ่ในไตรมาสที่ 1/63 ดันผลงานปีนี้โดดเด่น
28 ก.พ. 2563

นายหยัง เจิน ลี ประธานเจ้าหน้าที่บริหาร บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า ภาพรวมผลการดำเนินงานปี 2562 บริษัท มีกำไรสุทธิ 47.2 ล้านบาท จากงวดเดียวกันปีก่อนที่มีผลขาดทุน 231.2 ล้านบาท ขณะที่มีรายได้รวมเท่ากับ 2,073.2 ล้านบาท จากงวดเดียวกันของปีก่อนมีรายได้รวมอยู่ที่ 943.9 ล้านบาท เพิ่มขึ้น 120%
ปัจจัยที่ทำให้มีกำไรสุทธิเพิ่มขึ้น เนื่องจากได้รับปัจจัยหนุน จากอุตสาหกรรมปิโตรเคมี ก๊าซและเหมืองแร่ที่ฟื้นตัว ทั้งในและต่างประเทศ ส่งผลให้มีงานใหม่เข้ามาอย่างต่อเนื่อง โดยได้ทยอยรับรู้รายได้จากโครงการ UPGN โครงการ Santos โครงการ Linde อย่างต่อเนื่อง ขณะที่โครงการขนาดใหญ่อย่าง Crisp บริษัทจะเริ่มรู้รายได้อย่างมีนัยสำคัญตั้งแต่ไตรมาสที่ 1/2563 เป็นต้นไป
“ผลการดำเนินงานงวดปี 2562 เป็นไปตามเป้าหมายที่วางไว้ บริษัทฯ พลิกมีกำไรจากปีก่อนที่ขาดทุน เพราะภาพรวมของอุตสาหกรรมนั้น มีการปรับตัวดีขึ้นทำให้มีงานเข้ามามากขึ้น ขณะเดียวกัน บริษัทฯ ยังสามารถควบคุมต้นทุนค่าใช้จ่ายได้ดีอีกด้วย ขณะที่แนวโน้มธุรกิจในปี2563 คาดว่าจะเติบโตต่อเนื่องจากปีที่แล้ว ”ประธานเจ้าหน้าที่บริหาร กล่าวต่อว่า ณ ปัจจุบัน มีมูลค่างานที่ในมือที่ตุนไว้แล้วกว่า 3,000 ล้านบาท และยังมีงานที่ยื่นประมูลไปแล้ว มูลค่ารวมกันกว่า 17,000 ล้านบาท ซึ่งบริษัทฯ มองว่า ในปีนี้มีโอกาสอย่างมากที่จะได้รับงานเพิ่มเติมอีกในอนาคตอันใกล้นี้
ขณะที่ความสามารถในการทำกำไรขั้นต้นปีนี้คาดว่าน่าจะอยู่ที่ 15-20% และหากบริษัทชนะการประมูลงานโครงการขนาดใหญ่ในอุตสาหกรรมหเมืองแร่ น้ำมันและปิโตรเคมี ซึ่งคาดว่าจะรับทราบผลประมูลในไตรมาส 1/2563 นี้ จะช่วยสนับสนุนการเติบโตของบริษัทฯ ในปีนี้ได้เป็นอย่างดี